Id-Direttiva tal-Kummissjoni 98/67/KE
tas-7 ta' Settembru 1998
li temenda d-Direttivi 80/511/KEE, 82/475/KEE, 91/357/KEE u d-Direttiva tal-Kunsill 96/25/KE u li tħassar id-Direttiva 92/87/KEE
(Test b' relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat id-Direttiva tal-Kunsill 79/373/KEE tat-2 ta' April 1979 dwar it-tqegħid fis-suq ta' l-għalf kompost [1], kif l-aħħar emendata bid-Direttiva tal-Kummissjoni 97/47/KE [2], u partikolarment l-Artikoli 4(2) u 10(a) tagħha,
Wara li kkunsidrat id-Direttiva tal-Kunsill 96/25/KE tad-29 ta' April 1996 dwar iċ-ċirkolazzjoni ta' materjali ta' l-għalf, li temenda d-Direttivi 70/524/KEE, 74/63/KEE, 82/471/KEE u 93/74/KEE u tħassar id-Direttiva 77/101/KEE [3], u b'mod partikolari l-Artikolu 11(b) tagħha,
Billi l-introduzzjoni tad-Direttiva 96/25/KE tinvolvi t-tneħħija tat-termini "għalf komuni" u "materja prima"; billi dawk it-termini qed jinbidlu fil-leġislazzjoni ta' l-għalf tal-Komunità, jiġifieri fid-Direttivi tal-Kunsill 70/524/KEE [4], kif emendati l-aħħar bid-Direttiva tal-Kummissjoni 98/19/KE [5], 74/63/KEE [6], kif l-aħħar emendata bid-Direttiva tal-Kummissjoni 98/60/KE [7], 82/471/KEE [8], kif l-aħħar emendata bid-Direttiva 96/25/KE, u 93/74/KEE [9], kif l-aħħar emendata bid-Direttiva 96/25/KE, permezz tat-terminu ta' l-għalf billi d-definizzjoni tat-terminu "materjali ta' l-għalf" qed jinbidel ukoll fejn neċessarju bid-definizzjoni fid-Direttiva 96/25/KE; billi dan ukoll għandu impatt fuq id-definizzjoni ta' l-għalf kompost; billi d-Direttivi tal-Kummissjoni 80/511/KEE [10], 82/475/KEE [11], kif l-aħħar emendati bid-Direttiva 91/334/KEE [12] u 91/357/KEE [13], kif l-aħħar emendati bid-Direttiva 97/47/KE, għandhom jiġu emendati għall-istess raġuni;
Billi d-Direttiva tal-Kummissjoni 92/87/KEE tas-26 ta' Ottubru 1992 li twaqqaf lista mhux esklussiva ta' l-ingredjenti prinċipali normalment użati u mibjugħin fis-suq għall-preprarazzjoni ta' l-għalf kompost maħsub għal annimali oħra għajr annimali domestiċi [14] tfassal għal skopijiet ta' tikkettjar lista ta' ingredjenti ta' għalf kompost; billi, madankollu, id-Direttiva 96/25/KE tpoġġi l-għalf komuni u l-materja prima fi gruppi flimkien f'kategorija waħda, dik ta' materji ta' l-għalf, u tistabbilixxi lista mhux esklussiva tal-materjali ta' l-għalf prinċipali li jistgħu biss jitpoġġew fiċ-ċirkolazzjoni bl-użu tat-termini indikati fiha u fuq kondizzjoni li dawn jikkonformaw mad-deskrizzjonijiet hemm stabbiliti; billi d-Direttiva 92/87/KEE b'hekk ma tibqax tintuża iktar u għalhekk tiġi rrevokata;
Billi huwa neċessarju li jiġi żgurat li l-Annessi mad-Direttiva 96/25/KE jiġu kontinwament aġġustati biex jitqiesu l-iżviluppi fit-tagħrif xjentifiku jew tekniku; billi aġġustamenti bħal dawn ikollhom isiru bil-ħeffa billi tintuża l-proċedura stabbilita f'din id-Direttiva biex tistabbilixxi koperazzjoni mill-qrib bejn l-Istati Membri u l-Kummissjoni fi ħdan il-Kumitat Permanenti dwar l-Għalf;
Billi d-dispożizzjonijiet li jirrigwardaw l-ismijiet u d-deskrizzjoni tal-materji ta' l-għalf kif stabbiliti f'din id-Direttiva għandhom jgħoddu mingħajr preġudizzju għar-regoli stabbiliti mil-leġislazzjoni veterinarja, b'mod partikolari d-Direttiva tal-Kunsill 90/667/KEE tas-27 ta' Novembru 1990 li tistabbilixxi r-regoli veterinarji għad-disponiment u l-ipproċessar ta' l-iskart ta' l-annimali, għat-tqegħid fis-suq u għall-prevenzjoni ta' patoġeni f'għalf li joriġina mill-annimali jew mill-ħut u temenda d-Direttiva 90/425/KEE [15], kif l-aħħar emendata mill-Att ta' l-Adeżjoni ta' l-Awstrija, il-Finlandja u l-Isvezja;
Billi, sabiex jiġu protetti r-ruminanti mir-riskju tas-saħħa li jirriżulta mill-fatt li l-metodi ta' trattazzjoni tal-proteina ma jistgħux jiggarantixxu dejjem l-inattivazzjoni totali ta' l-aġenti ta' l-enċifalopatija sponġiformi bovina, il-Kummissjoni adottat id-Deċiżjoni 94/381/KE tas-27 ta' Ġunju 1994 li tirrigwarda ċerti miżuri ta' protezzjoni rigward l-enċifalopatija sponġiformi bovina u rigward l-għalf bi proteina li tkun ġejja minn mammiferi [16], kif emendata l-aħħar bid-Deċiżjoni 95/60/KE [17] li tipprojbixxi l-għalf lir-ruminanti bil-proteina li tkun ġejja mit-tessut mammiferu, bl-eċċezzjoni ta' ċerti prodotti li ma jippreżentaw l-ebda riskju għas-saħħa;
Billi, minħabba konsiderazzjonijiet prattiċi u bl-iskop tal-konsistenza legali, id-Deċiżjoni tal-Kummissjoni 97/582/KE tat-28 ta' Lulju 1997 li temenda d-Deċiżjoni 91/516/KEE li twaqqaf lista ta' ingredjenti li l-użu tagħhom ikun ipprojbit fl-għalf kompost [18], tipprojbixxi l-użu tal-proteina ġejja minn tessut mammiferu fl-għalf kompost tar-ruminanti;
Billi d-Direttiva tal-Kunsill 77/101/KEE tat-23 ta' Novembru 1976 dwar it-tqegħid fis-suq ta' l-għalf komuni [19], kif l-aħħar emendata bid-Direttiva tal-Kummissjoni 97/47/KE, u d-Direttiva 79/373/KEE jistabbilixxu liema tikkettjar l-għalf komuni u dak kompost rispettivament li jkunu jikkonsistu minn jew li jkun fihom il-proteina li tkun ġejja minn tessut mammiferu jrid ikollhom sabiex jipprevjenu lil dawk li jużawhom milli jagħtuhom bħala ikel lir-ruminanti minħabba injoranza tad-dispożizzjonijiet dwar l-għalf u l-leġislazzjoni veterinarja; billi d-Direttiva 96/25/KE għandha tiġi miżjuda b'miżuri xierqa;
Billi d-dispożizzjonijiet tat-tikkettjar stabbiliti għandhom jgħoddu mingħajr preġudizzju għal dispożizzjonijiet aktar restrinġenti li xi wħud mill-Istati Membri setgħu adottaw kif permess mill-Artikolu 1(2) tad-Direttiva 90/667/KEE;
Billi l-Istati Membri li japplikaw projbizzjonjiet aktar restrinġenti għandhom jaddattaw id-dispożizzjonijiet dwar l-ittikkettjar bi qbil mal-projbizzjonijiet li jgħoddu f' dawk l-Istati Membri;
Billi materji ta' l-għalf ikunu ħafna drabi ttrattati b'kimiċi u jistgħu għalhekk ikun fihom impuritajiet kimiċi li jirriżultaw mill-użu, matul il-produzzjoni tagħhom, ta' awżiljari tekniċi bħal dawk imsemmija fid-Direttiva 70/524/KEE; billi sabiex jiġi ggarantit li l-materji ta' l-għalf jitpoġġew fiċ-ċirkolazzjoni biss jekk ikunu tajbin, ġenwini u ta' kwalità kummerċjabbli u biex jiġi ggarantit l-operat bla ntoppi ta' suq wieħed, regoli ġenerali għandhom jiġu adottati rigward il-purità kimika ta' materji ta' l-għalf skond liema impuritajiet li jirriżultaw mill-proċessi tal-produzzjoni tagħhom għandhom jitneħħew safejn il-proċessi tajba tal-produzzjoni jkunu jippermettu;
Billi perjodu transitorju għandu jkun previst biex l-industrija tkun tista' tadatta għad-dispożizzjonijiet ta' din id-Direttiva; billi l-materjali ta' l-għalf li jkunu nħarġu fiċ-ċirkolazzjoni qabel id-data ta' l-applikazzjoni tad-Direttiva jistgħu jibqgħu fiċ-ċirkolazzjoni sa l-aħħar ta' dak il-perjodu transitorju;
Billi l-miżuri previsti f'din id-Direttiva huma bi qbil ma' l-opinjoni tal-Kumitat Permanenti dwar l-Għalf,
ADOTTAT DIN ID-DIRETTIVA:
Artikolu 1
Fl-Artikolu 1(2)(b) ta' Direttiva 80/511/KEE it-terminu "ingredjenti" qed jinbidel b' "materjali ta' l-għalf".
Artikolu 2
Fit-titolu u l-Artikolu 1 tad-Direttiva 82/475/KEE u l-Anness tagħha, it-terminu "ingredjenti" qed jinbidel u jsir' "materjali ta' l-għalf" kull fejn ikun.
Artikolu 3
Fit-titolu u l-Artikolu 1 tad-Direttiva 91/357/KEE u l-Anness tagħha, it-terminu "ingredjenti" qed jinbidel u jsir "materjali ta' l-għalf" kull fejn jinsab.
Artikolu 4
L-Anness tad-Direttiva 96/25/KE qed jinbidel bl-Anness ta' hawn.
Artikolu 5
Id-Direttiva 92/87/KEE qiegħda b'hekk titħassar.
Artikolu 6
Id-dispożizzjonijiet stabbiliti f'din id-Direttiva għandhom jgħoddu mingħajr preġudizzju għar-regoli tal-leġislazzjoni veterinarja li jirrigwardaw in-nutriment ta' l-annimali.
Artikolu 7
1. L-Istati Membri għandhom idaħħlu fis-seħħ il-liġijiet, ir-regolamenti u l-miżuri amministrattivi meħtieġa sabiex jikkonformaw ma' din id-Direttiva mhux aktar tard mill-31 ta'Diċembru 1998. Dawn għandhom jgħarrfu bihom lill-Kummissjoni fil-pront.
Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew għandhom ikunu akkompanjati minn din ir-referenza fl-okkażjoni tal-pubblikazzjoni uffiċjali tagħhom. Il-metodi dwar kif issir din ir-referenza għandhom jiġu stabbiliti mill-Istati Membri.
2. L-Istati Membri għandhom jibagħtu lill-Kummissjoni t-testi tad-dispożizzjonijiet ewlenin tal-liġi domestika li jadottaw fil-qasam irregolat minn din id-Direttiva.
Artikolu 8
L-Istati Membri għandhom jistabbilixxu li l-materjali ta' l-għalf maħruġa għaċ-ċirkolazzjoni qabel 1 ta' Jannar 1999 li ma jikkonformawx ma' din id-Direttiva jistgħu jibqgħu fiċ-ċirkolazzjoni sal-31 ta' Diċembru 1999.
Artikolu 9
Din id-Direttiva għandha tidħol fis-seħħ fl-1 ta' Lulju 1998.
Artikolu 10
Din id-Direttiva hija indirizzata lill-Istati Membri.
Magħmula fi Brussel, fis-7 ta' Settembru 1998.